**J E G Y Z Ő K Ö N Y V**

**Készült:** Törökszentmiklós Városi Önkormányzat Képviselő-testületének 2016. február 15-én megtartott **rendkívüli nyilvános ülésén.**

**Az ülés helye:** Polgármesteri Hivatal I. emeleti Díszterme

**Jelen vannak:** Markót Imre polgármester

Fejes Tibor alpolgármester

Tanácskozási joggal: Dr. Majtényi Erzsébet jegyző

Dr. Libor Imre aljegyző

Fejes Ferenc képviselő

Kányáné Buzás Mónika képviselő

Korpásné Antalicz Ildikó képviselő

Kovács László képviselő

Mészáros Zoltán képviselő

Serfőző István képviselő

Szabó Péter képviselő

Gál István, Dr. Monoki Bernadett, Pozderka Judit,

Kovácsné Beregi Judit osztályvezetők

Ábrahámné Kada Éva mb. közpénzügyi osztályvezető

Kovács Béla VESZ intézményvezető

Meghívott vendégek: Sulyok Gabriella intézményvezető

Róth Ervin ügyvezető

**Markót Imre** polgármester köszönti az ülésen megjelenteket, a napirendi pontokhoz meghívott előadókat, vendégeket, a tisztelt TV nézőket. Megállapítja, hogy a Képviselő-testület megválasztott 11 tagjából, jelen van 10 fő. Két képviselő jelezte távolmaradását. Az ülés határozatképes, azt megnyitja.

Közli, hogy a Szervezeti és Működési Szabályzat 42. §-ban szabályozott írásbeli interpelláció és kérdés nem érkezett.

Elmondja, hogy a két ülés között történt fontosabb eseményekről a következő soros ülésen ad tájékoztatást.

Napirend előterjesztése, elfogadása.

**Markót Imre** polgármester az ülés napirendjének a meghívóban szereplő napirendi pontokat javasolja megtárgyalásra.

Kérdés, hozzászólás, más javaslat nem hangzik el.

**Markót Imre polgármester szavazásra teszi fel a napirendet. Szavazás után megállapítja, hogy a Képviselő-testület jelen lévő 9 tagja 9 igen, egyhangú szavazattal a napirendet elfogadja és meghozza a következő határozatát:**

**27/2016. (II. 15.) K.t.**

**H a t á r o z a t**

**A 2016. február 15. napján tartott képviselő-testületi ülés napirendjének elfogadásáról**

Törökszentmiklós Városi Önkormányzat Képviselő-testülete a 19/2010. (X.19.) számú Önkormányzati rendelete 37. § 1) (b) pontja alapján az alábbiak szerint hagyja jóvá az ülés napirendjét:

**Nyilvános napirendi pontok:**

|  |  |
| --- | --- |
|  | **Törökszentmiklósi Család- és Gyermekjóléti Központ Szakmai Programja és Szervezeti és Működési Szabályzata** |
| Előterjesztő: Markót Imre polgármester  Szakelőadó: Sulyok Gabriella intézményvezető |
|  | **A vásár és piac működési rendjéről szóló szabályzat elfogadása** |
| Előterjesztő: Róth Ervin ügyvezető  Szakelőadó: Máriási Judit értékesítési vezető |

**I. NAPIRENDI PONT**

**Törökszentmiklósi Család- és Gyermekjóléti Központ Szakmai Programja és Szervezeti és Működési Szabályzata**

**Markót Imre** polgármester köszönti a Család- és Gyermekjóléti Központ intézményvezetőjét, Sulyok Gabriellát, szóbeli kiegészítésre megadja a szót.

**Sulyok Gabriella** intézményvezető elmondja, hogy 1 hónapja vezeti az intézményt. A szakmai programot és a szervezeti és működési szabályzatot ez idő alatt szerzett tapasztalataival és az idevonatkozó jogszabályi háttér alapján készítette. Továbbá kibővítette azzal, amire a lakosság vagy az intézmény részéről igény van. Törekedett arra, hogy egy olyan humánerőforrás összeállítása legyen a cél, amely mind a szakmai elvárásoknak, mind a szükségleteknek eleget tesz úgy, hogy az egyes munkakörök lehatárolhatóak legyenek, de eleget tegyenek a jogszabályi és a partneri elvárásoknak, gondol itt a Gyámhivatal vagy kapcsolódó szervek munkájára.

**Kányáné Buzás Mónika** képviselő köszöni az átfogó anyagot, úgy gondolja mindenki számára érthető volt és teljes képet kaptak az intézmény jövőbeni munkájáról. Elmondja, hogy bizottsági ülésen szó volt az elmúlt hetek eseményeiről pontosan a drogfogyasztásra gondol. Az intézménynek 2017-től feladata lesz a drog prevenció.

A Szociális Egészségügyi és Sport bizottság egyhangúlag elfogadta az előterjesztést.

Kérdés

**Fejes Ferenc** képviselő kérdése a Szervezeti és Működési Szabályzat III/3. pontjára vonatkozik (8. oldal) a munkaidő beosztásra. Mit jelent az, hogy a családgondozók munkaidejük legalább 50 %-ával szabadon rendelkeznek? Hogyan értelmezendő ez?

**Sulyok Gabriella** intézményvezető elmondja, hogy jogszabályi kerethez alkalmazkodik ez a pont, amely előírja, hogy legalább a munkaidő felét biztosítani kell család- és intézménylátogatásra. Pontosan most nem tudja megmondani, de a Gyermekvédelemről szóló jogszabályban szerepel.

Hozzászólás nem hangzik el.

**Markót Imre** **polgármester szavazásra teszi fel az előterjesztést. Szavazás után megállapítja, hogy a Képviselő-testület jelen lévő 9 tagja 8 igen, 1 tartózkodás mellett meghozta a következő határozatát:**

**28/2016. ( II.15. ) Kt.**

**H a t á r o z a t:**

**Törökszentmiklósi Család- és Gyermekjóléti Központ Szakmai Programjának és Szervezeti és Működési Szabályzatának elfogadása**

Törökszentmiklós Városi Önkormányzat Képviselő-testülete a határozat mellékletét képező, Törökszentmiklósi Család- és Gyermekjóléti Központ Szakmai Programját, valamint Szervezeti és Működési Szabályzatát elfogadja.

Felelős: Szervezési osztály

Határidő: 2016. február 17.

Erről értesülnek:

1. Törökszentmiklós Város polgármestere
2. Törökszentmiklós Város jegyzője
3. MÁK JNSZ Megyei Igazgatósága
4. JNSZ Megyei Kormányhivatal
5. Törökszentmiklósi Család- és Gyermekjóléti Központ intézményvezetője
6. Irattár
7. sz. melléklet a 28/2016.(II.15.) K.t. számú határozatához

**Törökszentmiklósi Család- és Gyermekjóléti Központ**

**Szakmai Programja**

**Hatályos: 2016. január 01.**

**Az intézmény neve:** Törökszentmiklósi Család- és Gyermekjóléti Központ

**Az intézmény székhelye:** 5200 Törökszentmiklós, Kossuth Lajos út 126.

**Fenntartó:** Törökszentmiklós Városi Önkormányzat

1. **Az ellátandó célcsoport és az ellátandó terület szociális jellemzői**

Törökszentmiklós Kistérség településeinek a száma 7, ebből város 2. Lakónépesség száma összesen:

36.581 fő (KSH. 2012. jan.1**.**)

(*Törökszentmiklós járás, KSH*)

| **Település** | **Rang (2013. július 15.)** | **Járás (2013. január 1.)** | **Népesség (2012. január 1.)** | **Terület (km²)** |
| --- | --- | --- | --- | --- |
| [Törökszentmiklós](https://hu.wikipedia.org/wiki/T%C3%B6r%C3%B6kszentmikl%C3%B3s) | járásszékhely város | Törökszentmiklósi | 21 043 | 185,16 |
| [Tiszatenyő](https://hu.wikipedia.org/wiki/Tiszateny%C5%91) | község | Törökszentmiklósi | 1 627 | 23,55 |
| [Tiszapüspöki](https://hu.wikipedia.org/wiki/Tiszap%C3%BCsp%C3%B6ki) | község | Törökszentmiklósi | 2 005 | 37,45 |
| [Örményes](https://hu.wikipedia.org/wiki/%C3%96rm%C3%A9nyes_(Magyarorsz%C3%A1g)) | község | Törökszentmiklósi | 1 049 | 34,13 |
| [Kuncsorba](https://hu.wikipedia.org/wiki/Kuncsorba) | község | Törökszentmiklósi | 585 | 33,63 |
| [Kengyel](https://hu.wikipedia.org/wiki/Kengyel_(telep%C3%BCl%C3%A9s)) | község | Törökszentmiklósi | 3 857 | 79,14 |
| [Fegyvernek](https://hu.wikipedia.org/wiki/Fegyvernek) | város | Törökszentmiklósi | 6 415 | 71,48 |

A kistérség aktív korú lakosai között, viszonylag magas a munkanélküliek száma. Törökszentmiklóson az aktív korú lakosok 74,4 %-a kereső (KSH 2011.), akiknek túlnyomó többsége ipari és mezőgazdasági területen dolgozik. Valamint sokan dolgoznak a kereskedelem területén, kis- és középvállalkozások alkalmazásában.

A város lakosainak a száma folyamatosan csökkent. KSH adatok szerint, a lakosság kor szerinti megoszlásának elemzése, elöregedő településre utal: 60 év felettiek száma növekszik, és csökken a 18 év alattiak száma.

Avárosban jelentős a gyermekek gondozásával, nevelésével foglakozó intézmények száma:

* 40 fő férőhelyes Városi Bölcsőde, a hét tagintézményből álló Városi Óvodai Intézmény a város fenntartásában,
* a Hunyadi Mátyás Nevelési Oktatási Központ, a Törökszentmiklósi Lábassy János Szakközépiskola és Szakiskola, valamint a Székács Elemér Mezőgazdasági és Élelmiszeripari Szakképző Iskola és Kollégium állami fenntartásban,
* a Bercsényi Miklós Katolikus Gimnázium és Kollégium, Általános Iskola és Óvoda, a Bethlen Gábor Református Általános Iskola és Óvoda valamint a Baptista Szeretetszolgálat Kölcsey Ferenc Általános Iskola egyházi fenntartásban működik.
* a Kodály Zoltán Alapfokú Művészeti Iskola szintén önkormányzati intézmény.

*(intézmények felsorolása: www.torokszentmiklos.hu)*

A felsorolt intézmények pedagógusi humánerőforrása a városból, a kistérségből és a szomszédos kistérségekből érkezeik. Az intézményekbe felvett gyerekek is a városban, de azon túl a kistérség egyéb településein is rendelkeznek állandó lakóhellyel. A középiskolák esetében a kistérségen túlról is.

Törökszentmiklós város területén földrajzilag és lakónépesség arányát tekintve is, egyre nagyobb jelentőségű a szegregátumnak nevezett terület. A 2011-es népszámlálás KSH adatai szerint, a lakosság 8,7%- a, még a 2001-es adat szerint, a lakosság 4,9%-a élt a szegregátum területén.

A szegregátumban élők számának relatív és abszolút növekedését eredményezi, hogy:

* az elszegényedő lakossági réteg anyagi megélhetését jobban biztosítja az alacsonyabb infrastruktúrával és humánszolgáltatásokkal ellátott terület, valamint
* a szegregátumon belül növekedik a gyermekkorú lakosok száma.

A teljes szegregátumi területen kb. 220 család (500 háztatás él).

A törökszentmiklósi járás önkormányzatainak egyre nagyobb kihívást jelent a lakosságon belüli intra- és intergenerációs depriváltság. A halmozott hátrányos helyzet családon belüli és azon kívüli, újratermelődésének megállítása, kompenzálása. A deprivált életmódú társadalmi csoportok tagjaira statisztikailag is jellemző a devianciák magasabb aránya, amely összefüggés a mindennapokban is egyre inkább megnehezítik a társadalmi együttélést.

E mellett elengedhetetlen - a teljes helyi lakosság vonatkozásában is-, a családok szociális, mentálhigiénés életének, gyermeknevelési potenciáljának prevenciós szemléletű gondozása. A családi életciklusok normatív és/vagy un. traumát jelentő anomáliáinak kezelése.

Az önkormányzatnak, a felsorolt célok elérése érdekében, komplex beavatkozási tervezést és operacionalizát tevékenységet kell végeznie. A komplex munkának magába kell foglalnia pl. a gazdaság élénkítését, az infrastrukturális fejlesztéseket, a kulturális élet hatékonyságának növelését, az oktatás hatékonyabbá tételét, a bűnmegelőzést, a szociális-mentálhigiénés prevenciót és gondozást, egészségtudatos magatartás formálását stb.

A családsegítő és gyermekjóléti szolgálatoknak és különösen a gyermekjóléti központnak partneri kapcsolatban kell állnia minden érdekelt önkormányzattal, intézménnyel, vállalkozással, egyházzal, és egyéb szervezettel. Az un. jelzőrendszer minden rendszeres és aktuális képviselőjével. A jelzőrendszer több szintű, szakszerű működtetése a jogszabályi változások központi eleme.

Megyei kitekintés: „gyermek- és fiatalkorúak veszélyeztetettsége nem csupán a család anyagi helyzetéből, hanem más különféle káros hatások, veszélyeztető tényezők családi jelenlétéből is adódhat. A korábbi veszélyeztetettség és a későbbi gyakori kriminalitás pedig egyenes irányú összefüggést mutat. Az utóbbi időben egyrészt folyamatosan növekszik a gyermek- és fiatalkorú elkövetők száma. A veszélyeztetett gyermek- és fiatalkorúak magas aránya és Jász-Nagykun-Szolnok megye számos kistérségében (településeken) érzékelhető nehéz gazdasági helyzet együttesen nagy kihívást jelent a megye gyermekvédelmi rendszere számára. Csaknem 75.500 fő, a lakosság 20 %-a 18 éven aluli a megyében, összességében nálunk él a 18 év alatti népesség 4 %-a. Ők azok, akik életkoruk alapján a gyermekvédelmi rendszer potenciális alanyai. Hogy közülük hányan kerülnek valóban kapcsolatba a gyermekjóléti szolgálattal, jegyzői gyámhatósággal, a gyámhivatallal, esetleg valamelyik bentlakásos intézménnyel, a családi körülményeikkel, szüleik anyagi helyzetével-, életvitelével (nem utolsósorban a veszélyeztetéssel érintett gyermekkel szoros kapcsolatot ápoló baráti társaság összetételével stb.) egyaránt összefügg.”

(JNSZ Megyei Kormányhivatal Szociális és Gyámhivatala: jelentés a fiatalkorú bűnelkövetőkről. 2012.)

1. **Szolgáltatás célja, feladatai, alapelvei**

Az új intézmény integráltan foglalja össze a már korábban gyakorolt gyermekvédelmi, családvédelmi ellátási feladatokat, azokat részben kiegészíti, illetve új elemek is megjelennek.

A gyermekjóléti központ tevékenységének prioritása: a prevenció, illetve a megelőzést elősegítő új formák, módszerek kidolgozása és működtetése. A szolgáltatói, segítő jelleg humanizálódása, illetve a koordináló tevékenység tudatosságának, tervszerűségének fokozása a hatékonyság növelése érdekében.

Munkánk kiemelt területe a legkiszolgáltatottabbak, a gyermekek védelme. Amely jelenti az egymástól elválaszthatatlan, fizikai és a pszichés veszélyeztetést megelőzését, elhárítását egyaránt.

Munkánk során a jogszabályok maradéktalan betartására, illetve belőlük adódó feladatok elvégzésére kell törekedni. A Törökszentmiklósi Család– és Gyermekjóléti Központ munkatársai a Szociális Etikai Kódex szerint végzik a munkájukat.

1. **Szakmai egység: család- és gyermekjóléti központ** – illetékessége kiterjed a járáshoz tartozó települések lakosságára.

**Munkatársai: esetmenedzserek, családgondozó, szociális asszisztens**

**Hatósági tevékenységekhez kapcsolódó feladatok:**

* javaslat hatósági intézkedésre (védelembe vétel, megelőző pártfogás, ideiglenes hatályú elhelyezés, nevelésbe vétel)
* feladatellátás gyámhatósági intézkedés alapján (védelembe vétel, megelőző pártfogás, ideiglenes hatályú elhelyezés, nevelésbe vétel)
* családgondozás a családjából kiemelt gyermek visszahelyezése érdekében
* utógondozás (nevelésbe vétel megszűnését követően)

**Speciális szolgáltatások:**

* kapcsolattartás elősegítése, kapcsolattartási ügyeleti – a Központ székhelyén.
* gyermekvédelmi jelzőrendszer készenléti ügyelet – telefonos segítőmunka.
* utcai, szociális munka: az iskolai és óvodai szünetekben és azon kívül is az utcákon tartózkodó gyermekek életének figyelemmel kísérése, a gyermekek számára szabadidős programok szervezése, lehetőség szerint a család felnőtt tagjaival közösen. A serdülőkorú fiatalok beilleszkedését, szabad idejük hasznos eltöltését segítő programok szervezése.
* kórházi szociális munka – együttműködés a megyei Hetényi Géza Kórház szociális munkásával, a kórház védőnőjével.
* jogi tájékoztatási nyújtás,
* pszichológiai tanácsadás havonta, illetve szükség szerint
* családkonzultáció, családterápia, családi döntéshozó konferencia biztosítása,
* szociális diagnózis készítése, szükségletfelmérés.
* párkapcsolati, családi mediáció – szükség szerint, illetve a gyámhivatal kérése alapján.

A járás területén működő család-és gyermekjóléti szolgálatok munkatársainak módszertani, szakmai segítséget nyújtunk:

* havonta munkamegbeszéléseket szervezünk a Központba,
* szükség szerint szupervíziót biztosítunk,
* szakmai, módszertani képzéseket szervezünk.

1. **Szakmai egység:** **család- és gyermekjóléti szolgálat**

**Munkatársak: családgondozók**

**Feladatok:**

* információnyújtás,
* jelzőrendszer működtetése,
* kríziskezelés,
* a korai, serdülőkori várandóság krízishelyzeteinek kezelése, a születendő magzat védelme,
* koordináció

1. ellátásokhoz való hozzájutás segítése – közvetítés szolgáltatásba (intézményen belül és kívül)
2. természetbeni, pénzbeli ellátások nyújtásához alapvető segítő szolgáltatás (jogosultság megállapításában, folyósításban és felhasználásban való részvétel erre való felhatalmazás esetén/helyi rendelet)

* eseti gyámként kirendelhető családgondozó biztosítása,
* általános tanácsadások (szociális, életvezetési, mentális, háztartásgazdálkodási)
* családgondozás – gyermekekkel és családjukkal, egyénekkel, gyermektelen családokkal végzett szociális munka, csoportmunka,
* egyéni- és csoportos készségfejlesztés,

Működésünk alapelvei a személyesség, a kölcsönösség és a partnerközpontúság. Ennek megfelelően a célcsoport megkeresésének legfontosabb eszköze a (dokumentált) családlátogatás.

Ezen kívül nyilvános rendezvényeinken igyekszünk bővíteni személyes kapcsolatainkat. (Nyilvános rendezvényeink pl. ingyenes egészségügyi szűrések, gyermek táncverseny, komplex családi nap, családi születésnapok helyszínének biztosítása, stb.)

1. **Veszélyeztetettséget észlelő és jelzőrendszer**

A szolgáltatás a beérkezett jelzésekről és az azok alapján megtett intézkedésekről heti rendszerességgel jelentést készít a család- és gyermekjóléti központnak. A központban heti rendszerességgel és szükség szerinti munkamegbeszélésen egyeztetjük az egyes tevékenységeket és azok tapasztalatait.

Egy gyermek, család ügyében esetkonferenciát szervez a szolgálat, a kijelölt járási jelzőrendszeri tanácsadó részvételével. Ezekre a konferenciákra az adott üggyel kapcsolatban lévő, társintézmények szakemberei kapnak meghívást.

A szolgáltatásnak minden esetben visszajelzést kell adnia a jelzőrendszer tagjainak, ha azok bejelentéssel élnek.

Az egyes konkrét esetektől függetlenül, a szolgálat a jelzőrendszer tagjainak képviselői között, előre meghatározott témában, évente legalább hat alaklommal szakmaközi megbeszélést szervez.

Éves szakmai tanácskozást kell tartani, a fenntartó jelenléte mellett, február 28-ig, amely tapasztalatai alapján, március 31-éig jelzőrendszeri intézkedési tervet kell készítnie a család- és gyermekjóléti szolgálat munkatársainak.

A jelzőrendszer működésének hiányossága, elakadása esetén, járási szinten, a Központ szakemberei nyújtanak segítséget a szolgáltatások számára.

1. **Az ellátás igénybevételének módja**

A családsegítést és a gyermekjóléti szolgáltatást önként igénybe vevők esetében az első találkozás az intézményben történik, a problémák feltárása után kerül sor az együttműködés formájának további megbeszélésére. A személyes segítés során, a kapcsolattartás a továbbiakban történhet az intézményben, az ügyfél lakásán illetve egyéb ügyintézések helyén.

Jelzés esetében (jelzőrendszeri, hatósági) a jelzés jellegétől függ a kapcsolatfelvétel módja. Krízishelyzet, bántalmazás, életveszély jelzésekor a családgondozó haladéktalanul felkeresi a bajban lévő személyt, s a helyszíni tapasztalatok alapján intézkedik. Egyéb jelzéseket követően megkereső levelet küld a jelzett személy, család számára, melyben tájékoztatja a jelzés tényéről és egy időpont meghatározásával felajánlja segítségét a probléma kezelésére. Amennyiben kétszeri megkeresést követően sem sikerül felvenni a kapcsolatot, a szociális munkás felkeresi otthonában a családot. Sikertelen személyes megkeresés esetén, a családgondozó írásos értesítőt hagy a látogatásáról, illetve a kapcsolat-felvételi szándékáról.

Az utcai szociális munkát végző munkatársakkal, a kapcsolatfelvétel történhet közterületen, de az intézményen belül is.

Az együttműködésre kötelezettek esetében az első személyes találkozás színtere az intézmény.

Az idei év során fontos feladat a szolgálattal együttműködni képes, társzervezetekkel való kapcsolatfelvétel személyes találkozások formájában. Járásban élő családok élete sokrétű, szükséges együttműködések kialakítása a hivatalos intézményeken túl, az egyházak képviselőivel, valamint civil szervezetekkel.

1. **Bűnmegelőzést szolgáló feladataink**

Igaz, hogy a bűnmegelőzés nem képez önálló speciális szolgáltatási kört, azonban külön tárgyalását fontosnak tartjuk, mivel valamennyi szakdolgozó részére feladatellátást jelent, mind a prevenció, mind a korrekció, mind a rehabilitáció szintjén. Intézményünk legfőbb feladata ebben a feladatkörben a bűnelkövetés, a bűnismétlés megelőzése, megakadályozása, és ezzel összhangban a potenciális áldozattá válás felismerése, az áldozattá válás megelőzése. Igyekszünk a már meglévő lehetőségeket tudatosabban kihasználni, melyek alapulhatnak a saját erőforrások kihasználásán és lehetnek a más kerületekben már működő megoldások adaptálásai is. Vannak olyan bűnmegelőzési stratégiák, eszközök, melyeket munkatársaink automatikusan használnak a családgondozás során, az eszköztárból ki kell emelni és tudatosítani kell azokat, melyeknek kiemelt jelentősége van a bűnmegelőzésben.

Ezek a következők:

* agressziómentes kommunikációs stílus tudatos gyakorlása,
* konfliktusok erőszakmentes feloldásának terjesztése, -
* gyermekek tanulásra ösztönzése, alternatív programok körének szélesítése, közösségi integráció növelése,
* szülők körében a tanultság, képzettség gazdasági értékein túl a szocializációban betöltött szerepének tudatosítása, jogismeret átadása, jogkövetés erősítése,
* bűncselekménnyel okozott anyagi kár mellett az erkölcsi kár mérséklése,
* aktív együttműködés a pszichológussal, visszajelzések tökéletesítése,
* mediációs technikák alkalmazása konfliktusok esetén.

A meglévő eszközök mellett elengedhetetlen a segítők különböző tréningeken, képzéseken és programokon való részvétele.

1. **Humánerőforrás**

Intézményvezető

**Központ:**

**Munkakör: Ellátási terület:**

* Esetmenedzser 1. – Törökszentmiklós
* Esetmenedzser 2. – Törökszentmiklós
* Esetmenedzser 3. – Fegyvernek
* Esetmenedzser 4. – Tiszatenyő, Örményes, Kuncsorba, Tiszapüspöki, Kengyel
* Családgondozó - Járás

**Szolgáltatás:**

* Családgondozó 1. - Törökszentmiklós
* Családgondozó 2. – Törökszentmiklós

Az intézmény munkájának segítésére egy fő asszisztens foglalkoztatását tervezzük.

Az intézményhez közvetetten tartoznak a járás településein működő család-és gyermekjóléti szolgáltok, amelyekkel munkajogi kapcsolatban nem, de szakmai kapcsolatban szoroson kötődünk. A Központnak módszertani, segítő, kontroll funkciót kell kifejtenie ezen társintézmények felé.

A településre és a járásra jellemző szociális rétegződés fokozott ellátási szükségletet eredményeznek. Az itt működő egyéb intézményekkel közös célunk a települések élhetőbbé tétele minden korosztály számára. Különös figyelmet fordítva a felnövekedő nemzedékre, a kulturális és családi hagyományokra, az egyediségre.

A teljes lakosságra odafigyelő szociális, mentálhigiénés jelzőrendszer aktív és következetes működtetése, a működés több szintű koordinálása az alapja a prevenciós és korrektív szociális munkának.

Jelenleg meglévő humánerőforrásunk elegendő a kötelező feladatok alapszintű ellátásához. A hosszabb távon is hatékony munkavégzés érdekében elengedhetetlen a folyamatos önképzés és a pályázati tevékenység.

A szakmaiság fókuszában az emberi méltóság tisztelete, a személyes szolgáltatás áll. Rendszerszemléletű szociális munka keretében kell segítséget nyújtani az egyén és a család önálló életvitelének és készségeinek fejlesztéséhez, erősítéséhez. Mindezt önkéntesek és helyi közösségek bevonásával.

1. **A munkatársak képzése**

Szükséges, hogy az intézmény munkatársainak képzése tervszerűen történjen. Továbbképzési terv formájában. Jelenleg az aktív munkatársak közül, két fő tanul felsőfokú szociális képzésben.

Célunk, hogy a rendszeres, belső továbbképzések mellett, lehetőséget teremtsünk a munkatársak akkreditált képzéseken való részvételére is.

Belső képzéseket a módszertani eszköztár bővítése és kommunikációs technikák fejlesztése érdekében a járásban dolgozó kollégák számára is szervezünk

1. **A szolgáltatásokról szóló tájékoztatás**

Az intézmény működésének rendje és az állandó telefonszámok megtalálhatók a járás intézményeiben, pl. gyámhivatal, orvosi rendelők, polgármesteri hivatalok, nevelési-oktatási intézmények, stb. Tájékoztatjuk ezekről az adatokról a járásban működő, több munkavállalót is foglalkoztató vállalkozásokat.

Igénybe vesszük a helyi sajtó információ közvetítő szolgáltatását.

Online elérhetőség kialakítását is tervezzük.

1. **Az intézmény tárgyi feltételei**

Az intézmény a törökszentmiklósi Egyesített Gyógyító Megelőző Intézetének épületében bérel a közös lépcsőházból, külön bejáratú irodai egységet.

Egymással szemközti oldalon, 3x4 irodahelyiségben működik a család-és gyermekjóléti szolgáltatás szakmai egység, és a központ szakmai egysége.

Rendelkezünk még két egymásban nyíló helyiséggel, amelyek alkalmasak a kapcsolattartási ügyelet, csoportos tréning, képzések, pszichológiai, jogi tanácsadás funkciók gyakorlására.

Az irodák technikai felszereltsége részben megoldott, illetve a hiányzó bútorok beszerzése is folyamatos.

Törökszentmiklós, 2016. január 15.

…………...…………………

Sulyok Gabriella

intézményvezető

**Jóváhagyási záradék:**

A szakmai program a működési engedélyről szóló határozat jogerőre emelkedésének napján lép hatályba és visszavonásig érvényes.

Törökszentmiklós, 2016. január 15.

……………………………….

Markót Imre

polgármester

1. sz. melléklet a 28/2016.(II.15.) K.t. számú határozatához

**Törökszentmiklósi Család- és Gyermekjóléti Központ**

**Szervezeti és Működési Szabályzata1**

1Jóváhagyta a Képviselő-testület 28/2016. (II.15.) K.t. számú határozatával.

**Tartalomjegyzék**

|  |  |  |  |  |
| --- | --- | --- | --- | --- |
| I. |  |  | Általános szabályok | 4. |
| II. |  |  | Az intézmény szervezete és működési rendszere | 5. |
|  | II/1. |  | Az intézmény szervezeti felépítése | 5. |
|  | II/2. |  | Szervezeti ábra | 6. |
|  | II/3. |  | A szervezeti egységek megnevezése, feladatköre | 6. |
|  |  | II/3/1. | A Család-és gyermekjóléti szolgálat feladatai | 6. |
|  |  | II/3/2. | A Család- és gyermekjóléti központ feladatai | 7. |
|  | II/4. |  | A Család-és Gyermekjóléti Központ szakmai tevékenységének rendszere, az intézményen belüli kapcsolattartás | 8. |
|  | II/5. |  | Helyettesítés rendje | 8. |
|  | II/6. |  | Működési rend, munkáltatói jogok gyakorlásának rendje | 9. |
| III. |  |  | Az intézmény vezetése, dolgozói | 9. |
|  | III/1. |  | Az intézményvezető | 9. |
|  | III/2. |  | Szakmai vezetők | 9. |
|  | III/3. |  | A munkaidő beosztása | 10. |
|  | III/4. |  | Szabadság | 10. |
|  | III/5. |  | Vagyonnyilatkozatra kötelezettek | 10. |
| IV. |  |  | Titoktartás | 10. |
| V. |  |  | Vagyon feletti rendelkezési jogosultság | 10. |
| VI. |  |  | Az intézmény gazdálkodása | 10. |

I. Általános szabályok

A Szervezeti és Működési Szabályzat az államháztartás működési rendjéről szóló 292/2009. (XII.19.) Korm. rendelet 20 §., valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCSM rendelet 5/B. §-ában előírtakat tartalmazza.

**Az intézmény**

* elnevezése: Törökszentmiklósi Család- és Gyermekjóléti Központ
* székhelye: Törökszentmiklós, Kossuth Lajos utca 126. IV. emelet
* szakmai egységei:
  + család-és gyermekjóléti szolgálat
  + család-és gyermekjóléti központ

**A MÁK-nál nyilvántartott törzsszáma:** 833503

**Alapító okirat kelte, száma:** 2015. december 7., 15/2015-F-15

**Ágazati azonosító:** 889900

**Kormányzati funkciószám:**

gyermekjóléti szolgáltatások:104042

családsegítés:107054

**Adószám:** 15833507-1-16

**Alapítás éve:** 2016. január 1.

**Az intézmény engedélyezett**

**létszáma:** 10 fő

* intézményvezető 1fő
* család és gyermekjóléti szolgálat: 3 fő
* család- és gyermekjóléti központ: 6 fő

**Az intézmény alaptevékenysége:**

Az intézmény munkáját a szociális igazgatásról és szociális ellátásokról szóló 1993. évi III. tv., a személyes gondoskodást nyújtó szociális intézmények szakmai feladatairól és működésük feltételeiről szóló 1/2000 (I.07.) SzCsM rendelet, a gyermekek védelméről és gyámügyi igazgatásról szóló 1997. évi XXXI. törvény, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM. rendelet, a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet, valamint a Szociális Munkások Etikai Kódexe alapján végzi.

Vállalkozói tevékenységet nem folytat.

**Intézményvezető kinevezési rendje:**

Az intézmény élén a Törökszentmiklós Városi Önkormányzat által kinevezett egyszemélyi felelős vezető áll.

Az intézményvezetővel kapcsolatos alapvető munkáltatói jogokat (kinevezés, felmentés, vezetői megbízás és visszavonása, összeférhetetlenség megállapítása, fegyelmi eljárás megindítása, fegyelmi büntetés kiszabása) a Képviselő-testület gyakorolja.

**FŐ TEVÉKENYSÉG:**

**TEÁOR’08: 8899 Máshová nem sorolható egyéb szociális ellátás bentlakás nélkül**

***Szakágazat száma: 889900 Máshová nem sorolható egyéb szociális ellátás***

***bentlakás nélkül***

*Szakfeladatok:*

*889201 Gyermekjóléti szolgáltatás*

*889202 Kórházi szociális munka*

*889203 Utcai, lakótelepi szociális munka*

*889204 Kapcsolattartási ügyelet*

*855937 M.n.s. egyéb felnőttoktatás*

*889924 Családsegítés*

**Szervezeti és Működési Szabályzat hatálya:**

Az intézmény számára jogszabályokban, testületi döntésekben megfogalmazott feladat- és hatásköri, szervezeti és működési előírásokat a jelen Szervezeti Működési Szabályzatában foglaltak figyelembevételével kell alkalmazni.

**A hatálya kiterjed:**

* az intézmény vezetőire,
* az intézmény dolgozóira
* az intézményben működő szakmai csoportokra
* az intézmény szolgáltatásait igénybevevőkre.

# Az intézmény bélyegzője:

Kör és fejbélyegző, mindkettő tartalmazza az intézmény nevét és székhelyét.

1. **Az intézmény szervezete és működésének rendszere**

**II/1. Az intézmény szervezeti felépítése**

Az intézmény a családsegítést, a gyermekjóléti szolgáltatást, integráltan végez. Feladatait szakmailag önálló intézményegységekben teljesíti. Ezek a következők:

1. Család- és gyermekvédelmi szolgálat – működési körzete: Törökszentmiklós város

1. Család-és gyermekjóléti központ – működési körzete: Törökszentmiklósi járás

Az intézmény élén az intézményvezető áll, helyettese a család-és gyermekjóléti központ szakmai vezetője.

Minden intézményegység élén szakmai vezető áll.

**II/2. Szervezeti ábra:**

Intézményvezető

Család-és gyermekjóléti szolgálat

Család-és gyermekjóléti központ

Jelölések:

Jogász

Pszichológus

Szupervizor

Fejlesztő-pedagógus

Védőnő

Gyermekorvos

Gyógypedagógus

Hierarchikus kapcsolat (szakmai és szervezeti alárendeltség)

Szakmai munkakapcsolat (szervezeti mellérendeltség)

**II/3. Szervezeti egységek megnevezése, feladatköre**

**II/3/1. A Család-és gyermekjóléti szolgálat feladatai**

**Munkatársak: családgondozók**

* információnyújtás
* jelzőrendszer működtetése
* kríziskezelés
* esetmenedzselés – koordináció

1. ellátásokhoz való hozzájutás segítése – közvetítés szolgáltatásba (intézményen belül és kívül)
2. természetbeni, pénzbeli ellátások nyújtásához alapvető segítő szolgáltatás (jogosultság megállapításában, folyósításban és felhasználásban való részvétel erre való felhatalmazás esetén/helyi rendelet)

* eseti gyámként kirendelhető családgondozó biztosítása
* általános tanácsadások (szociális, életvezetési, mentális, háztartásgazdálkodási)
* családgondozás – gyermekekkel és családjukkal, egyénekkel, gyermektelen családokkal végzett szociális munka, csoportmunka
* egyéni- és csoportos készségfejlesztés
* közösségfejlesztés
* folyamatos kapcsolattartás és együttműködés a járásszékhelyen működő szociális és gyermekjóléti központtal

II/3/2. Gyermekjóléti Központ feladatai

**Munkatársai: esetmenedzserek, családgondozó, szociális asszisztens**

**Hatósági tevékenységekhez kapcsolódó feladatok:**

* javaslat hatósági intézkedésre (védelembe vétel, megelőző pártfogás, ideiglenes hatályú elhelyezés, nevelésbe vétel)
* feladatellátás gyámhatósági intézkedés alapján (védelembe vétel, megelőző pártfogás, ideiglenes hatályú elhelyezés, nevelésbe vétel)
* családgondozás a családjából kiemelt gyermek visszahelyezése érdekében
* utógondozás (nevelésbe vétel megszűnését követően)

**Speciális szolgáltatások:**

* kapcsolattartás elősegítése, kapcsolattartási ügyeleti
* gyermekvédelmi jelzőrendszer készenléti ügyelet – telefonos segítőmunka
* utcai, lakótelepi szociális munka (ha a helyi viszonyok indokolják)
* kórházi szociális munka (ha a helyi viszonyok indokolják)
* jogi tájékoztatási nyújtás
* pszichológiai tanácsadás
* családkonzultáció, családterápia, családi döntéshozó konferencia biztosítása
* szakmai támogatás nyújtása az ellátási területen működő gyermekjóléti szolgálatok számára
* szociális diagnózis készítése, szükségletfelmérés
* óvodai, iskolai szociális segítő tevékenység (új feladat 2018. január 1-től)
* kiváltással kapcsolatos esetmenedzseri feladatok (új feladatok 2017. január 1-től)

**Alapfeladatok:**

**A gyermekek fejlődését közvetlenül támogató szolgáltatások**

* Gyerekekkel való rendszeres foglalkozás a szülő bevonásával.
* A gyermekek fejlődésének nyomon követése és fejlődésük (állapotuk) felmérése.
* A gyermekek fejlődési elmaradásának, zavarainak szűrése.
* Rendszeres team-megbeszélések a helyi szakemberek között.

**A szülőkre irányuló szolgáltatások**

* A korszerű gyermeknevelési alapelvek közvetítése a gyerekekkel való foglalkozások során.
* Ismeretterjesztő anyagok készítése és terjesztése.
* Szülésre, gyerek fogadására való felkészülés, családtervezési ismeretek.
* Gyermeknevelési kérdésekkel kapcsolatos csoportos szülői beszélgetések.
* Egyéni konzultációk a szülőkkel.
* A gyermek otthonának felkeresése.
* A hátrányos helyzetű (köztük roma) családok fokozott bevonása.
* A szülők megerősítése szülői-, általános állampolgári -, és munkavállalói szerepeikben.

**A helyi közösségre irányuló szolgáltatások**

* A közösség életében való részvétel, közösségi rendezvények szervezése.
* Kapcsolódás az adott településen illetve kistérségben elérhető fejlesztési forrásokhoz.

**A társszakmák közötti együttműködést segítő szolgáltatások**

* A partnerekkel szakmai kapcsolattartás biztosítása, rendszerszerű, folyamatos együttműködésük megszervezése.
* Esetmegbeszélések kezdeményezése és lebonyolítása.

II/4. A Család-és Gyermekjóléti Központ szakmai tevékenységének rendszere, az intézményen belüli kapcsolattartás

* Vezető értekezlet – hetente
* Munkacsoport megbeszélések –hetente
* Esetmegbeszélések – szükség szerint
* A térségben működő települési család- és gyermekjóléti szolgálatokkal munkamegbeszélések - havonta

Az intézmény működésének a szervezeti lényege: az egymás mellé rendelt szervezeti egységeken belüli és közötti team munka kialakítása, erősítése.

# *II/5. A helyettesítés rendje*

Az intézményben folyó munkát a dolgozók időleges vagy tartós távolléte nem akadályozhatja. A dolgozók távolléte esetén a helyettesítésről az intézményvezető jóváhagyásával az adott szervezeti egység szakmai vezetője gondoskodik.

A helyettesítéssel kapcsolatos, egyes dolgozókat érintő konkrét feladatokat a munkaköri leírásokban kell rögzíteni. Az intézményen belüli helyettesítés rendjét az intézmény vezetője belső utasításban szabályozza.

# *II/6. Működési rend, munkáltatói jogok gyakorlásának rendje*

Az intézmény munkáját a szociális igazgatásról és szociális ellátásokról szóló 1993. évi III. tv., a személyes gondoskodást nyújtó intézmények szakmai feladatairól szóló 1/2000 (I.07.) SZCSM rendelet, a gyermekek védelméről és gyámügyi igazgatásról szóló 1997. évi XXXI. törvény, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM. rendelet, a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet, valamint a Szociális Munkások Etikai Kódexe alapján végzi.

Az intézményben a munkáltatói jogokat kizárólagosan az intézményvezető gyakorolja.

1. **Az intézmény vezetése, dolgozói**

# *III/1. Intézményvezető*

Az intézményvezető egy személyi felelős az intézmény működéséért, gazdálkodásáért, a kötelezettségvállalási, utalványozási jogkör gyakorlásáért.

Képesítés: 1/2000.(I.07.) SzCsM. rendelet és a 15/1998. (IV.30) NM. rendelet szerint.

Feladatai:

* Biztosítja az intézmény jogszerű, szakmai elveknek megfelelő működését.
* Szervezi, irányítja és ellenőrzi az intézmény munkáját; éves munkatervet/beszámolót, képzési és továbbképzési tervet készít.
* Gyakorolja az intézmény dolgozói felett a munkáltatói jogokat, kivéve új státusz létrehozását illetve megszűnését, elkészíti a munkaköri leírásokat.
* Meghatározza az intézmény munkarendjét.
* Felel az intézmény gazdálkodásáért, költségvetés által meghatározott kereteken belül önálló tevékenységet folytat.
* Irányítja az ügyviteli és adminisztratív tevékenységet.
* Képviseli az intézményt más szervek előtt.
* Gondoskodik a munkafegyelem, valamint a munka- tűz- és vagyonvédelmi előírások betartásáról.
* Távolléte esetén a Központ szakmai vezetője helyettesíti.

**III/2. Szakmai vezetők**

Feladataik:

* A szakmai vezető tervezi, szervezi, irányítja, ellenőrzi az egység tevékenységét, működését.
* Munkáltatói jogokat érintő kérdésekben javaslattételi jogokkal bír.
* Folyamatosan figyelemmel kíséri a szociális szakma, a törvényi előírások változásait.
* Megismeri és megismerteti az új szakmai módszereket.
* Részt vesz az intézmény/szakmai csoport éves munkatervének, házirendjének, fejlesztési és rekonstrukciós tervének, a munkaköri leírásoknak az elkészítésében, javaslattételi joga van a képzési és továbbképzési tervek készítésénél.
* Fogadja a kliensek részéről érkező panaszokat és bejelentéseket, kivizsgálja illetve kivizsgáltatja azokat. Javaslattételi joggal bír a szükséges intézkedéseket illetően, különös tekintettel az etikai szabályokra.
* Az intézmény vezetőjével egyeztetve képviseli az intézményt a külső szervek előtt.

# *III/3. A munkaidő beosztása*

A munkaidő beosztásra a közalkalmazottak jogállásáról szóló 1992. évi XXXIII. törvény előírásai az irányadók.

Az intézményben a heti munkaidő 40 óra. A hivatalos munkaidő tartalmazza a pihenőidőt (ebédidő).

A családgondozók heti munkaidejükben terepmunkát is végeznek, igazodva fogadott és gondozott klienseik számához. Az intézményben és a terepen végzett munkának összhangban kell lennie.

A családgondozók munkaidejük legalább 50%-ával szabadon rendelkeznek.

# *III/4. Szabadság*

A dolgozó évi rendes szabadságának mértékére a közalkalmazottak jogállásáról a szóló 1992. évi XXXIII. törvény előírásai az irányadók.

Rendkívüli szabadság igénybevételét a Kollektív Szerződés szabályozza.

A szabadság évi ütemezésének elkészítése munkacsoportonként a csoportvezető feladata.

A szabadság engedélyezésére és a fizetés nélküli szabadság engedélyezésére az intézményvezető jogosult.

A dolgozókat megillető, és kivett szabadságról nyilvántartást kell vezetni.

**III/5. Vagyonnyilatkozat tételre kötelezettek:**

A 2007. évi CLII. tv alapján vagyonnyilatkozat tételre kötelezettek:

* intézményvezető
* intézményvezető helyettes
* szakmai vezetők

# *IV. Titoktartás*

# ***A szociális, az adatvédelmi törvényben és az etikai kódexben előírtak szerint.***

V. Vagyon feletti rendelkezési jogosultság:

Az önkormányzat tulajdonát képező ingatlanok, valamint az ingó vagyonok feletti rendelkezési jog nem illeti meg a Törökszentmiklósi Család- és Gyermekjóléti Központ intézményét. A rendelkezési jog kizárólag a tulajdonos önkormányzatot illeti meg.

VI. Az intézmény gazdálkodása

A Törökszentmiklósi Család-és Gyermekjóléti Központ gazdasági szervezettel nem rendelkező költségvetési szerv.

Az intézmény vagyon nyilvántartási és vagyonvédelmi feltételeinek biztosításáról az intézmény vezetője gondoskodik.

## Záró rendelkezések

Jelen Szervezeti és Működési Szabályzat 2016. január 1. napjával lép hatályba.

Törökszentmiklós, 2016. február 15.

**Sulyok Gabriella**

intézményvezető

**II. NAPIRENDI PONT**

**A vásár és piac működési rendjéről szóló szabályzat elfogadása**

Szóbeli kiegészítés

**Róth Ervin** ügyvezető elmondja, hogy a Képviselő-testület 31/2015. (X.30.) számú rendeletével fogadta el a vásárok és piacok fenntartásáról szóló rendelkezéseket. Ehhez szükséges volt a vásárokról szóló üzemeltetési szabályzat elkészítése. Azért, hogy egységes szerkezetben legyen a meglévő piac szabályzattal azt kiegészítve készítették el. A piacszabályzat egy helyen került módosításra, mégpedig a nyári időszakban történő nyitva tartás tekintetében. Ez korábban 18,00 óra volt, most 17,00 órában határozták meg. Ezen felül ugyanaz a feltételrendszer került be a szabályzatba, mint a korábbi piacszabályzatba.

Tájékoztatásul elmondja, hogy későbbiekben szükséges megalkotni egy biztonsági és működési tervet, melyet saját szabályzatként készítenek el.

Bizottsági vélemény

**Mészáros Zoltán** képviselő elmondja, hogy a Pénzügyi és Városfejlesztési Bizottság egyhangúlag támogatta az előterjesztést.

Kérdés

**Serfőző István** képviselő 2 kérdést fogalmaz meg. Az egyik a 6. fejezethez kapcsolódik. A Táncsics M. út 2/a. szám van meghatározva a galambpiac helyének. Ezután itt lesz megtartva? Kérdezi továbbá, hogy még mindig nem került megvizsgálásra, hogy az idényjellegű árusítás visszakerüljön a parkolóba és a parkolás menjen át a Táncsics M. út 4. szám alatti „TSZ udvarra”?

**Róth Ervin** ügyvezető elmondja, hogy ez korábban is felvetésre került. A piac működési szabályzatában szereplő helyrajzi szám nem egyezik a térképpel, ott Táncsics M. út 2/a. szerepel. Ennek a rendezése folyamatban van. A galambpiac továbbra is ott lesz a Táncsics M. út 4. szám alatt. Az idényjellegű árusítás is felvetődött korábban is. Amennyiben az árusok vagy lakosok részéről erre igény van, akkor üzemeltetőként elfogadják a Képviselő-testület bármilyen döntését. Magánvéleménye, hogy nem a legjobb hely a Táncsics M. út 4. szám udvara. Felmerült korábban is egy átfogó rendezési terv keretében, hogy a Képviselő-testület megváltoztassa a helyet. Addig az átmeneti időben pedig kéri az árusítóktól és a vevőktől, hogy fogadják el ezt a helyzetet, ami kialakult.

**Serfőző István** képviselő elmondja, hogy első esetben nem értette a választ, nem tud semmilyen helyrajzi számról. A Táncsics M. út 2/a. a mostani piac területe, a Táncsics M. út 4. pedig a volt Tsz udvar, ahol jelenleg is van a galambpiac. Ezért kérdezte, hogy visszakerül a Táncsics M. út 2/a-ba? Mivel nem értette, nem tudja elfogadni a választ.

Az idényjellegű árusítás nem hiszi, hogy átfogó rendezési tervet igényel vagy átfogó közvélemény kutatás kell ahhoz, hogy rájöjjenek, rossz döntést hoztak, amikor az áthelyezés mellett döntöttek. Az élet bebizonyította, hogy rossz a hely. Akik korábban ott árultak máshol kezdtek el árusítani, máshová fizették a bérleti díjat.

Továbbiakban szeretne pár módosító javaslatot tenni.

A VI. fejezet árusítási idő, 4. pontja: ünnepnapok esetén a piaci napok áthelyezésre kerülnek. Kéri, hogy ne csak a hirdető táblán és a hangos bemondón keresztül kerüljön kihirdetésre, hanem jelenjen meg a városi újságban is. Így az is értesülhet erről, aki a változás hirdetésének napján nem volt a piacon.

A VII. fejezet helyfoglalás rendje, 4. pont arról szól, hogy a helybiztosítással rendelkezők mikortól foglalhatják el a helyüket és meddig. Elmondja, hogy a piac esetében is meg van ez határozva és korábban az alakult ki, hogy el kell foglalni a helybiztosítással rendelkezőknek is a helyet a piac nyitásáig. Javasolja ezt a vásár esetében is. Lehetnek ugyanis olyan személyek, akiknek nincs helybiztosítása és addig ezek az emberek várakoznak, amíg ki nem derül melyek a szabad helyek. Az alábbiak szerint javasolja módosítani: a helybiztosítással rendelkező árus **a helyét legkésőbb vásárnyitásig követelheti.** A következő mondat változatlanul marad.

Ugyan ennek a fejezetnek a 6. pontjában javasolja konkrét időpont meghatározását. Itt elő bérleti lehetősége van a korábbi szerződöttnek és egy adott időpontig lehetőséget biztosítanak az újra kötésre, majd azt követően elveszíti az elő bérleti jogosultságát.

Javasolja konkrétan kimondani az időpontot, ügyvezető úr jelölje meg azt.

A VIII. fejezet 2. d. pontja a piaccsarnokban és a piacon lévő üzletek bérleti lehetőségét tartalmazza, valamint az üzlet előtti területet. Elmondja, hogy több olyan panasz érkezett hozzá, amelyben kifogásolták, hogy ezt a jogot az üzlet tulajdonosok korlátlanul használják ki. A járdából nem marad annyi, hogy biztonsággal elférjenek az ott közlekedők. Ezért javasolja ezt a bekezdést tovább bővíteni:

„… Az üzlet előtti terület helyhasználata az üzlet mindenkori bérlőjét illeti meg, a rendelkezésre álló járdafelület maximum feléig. A helyhasználat joga másra át nem ruházható.”

A XI. fejezet 18. pontjában a büntető tételek szigorítására tesz javaslatot az alábbiak szerint:

„Attól az árustól, aki jelen szabályzatban foglaltakat felszólítás ellenére ismételten megszegi, 6 hónapra, további ismétlődés esetén a tárgyi év hátralévő idejére és még 12 hónapra megvonja.”

Úgy gondolja ez nem jelent problémát azoknak, akik eddig is betartották a szabályt.

**Markót Imre** polgármester kérdezi, hogy kíván-e ügyvezető úr reagálni az elhangzottakra? Megadja a lehetőséget.

**Róth Ervin** ügyvezető elmondja, hogy a helybiztosítás esetén véleménye szerint indokolt a fél óra várakozási idő. Főleg azok esetében, akik messziről jönnek. A piac esetében ez most is üzemel, jó a kapcsolat a bérlőkkel. Nem tartja célszerűnek ezt elvenni a vásár esetében sem, hiszen esetünkben összesen két vásárról van szó évente.

A VII. fejezet 6. pontját illetően elmondja, hogy kevés esélyét látja annak, hogy vidéki vásározók eljöjjenek január 31-éig azért, hogy ezt a bérletet megújítsák. Sokan 80-100 km-es távolságról jönnek. Javasolja ketté választani piac és vásár esetére. A többi javaslattal egyetért, még a szankciókat illetően is.

**Markót Imre** polgármester kéri ügyvezető urat fogalmazza meg hogyan gondolta a következő évi foglalást a piac és vásár tekintetében.

**Róth Ervin** ügyvezető elmondja, igen a piac esetében megfelelőnek tartja a január 31-ét. A vásárnál pedig azt gondolja nem várható el ez, benne hagyná a jelenlegit.

**Serfőző István** képviselő rámutat arra, hogy általában a messziről érkező árus ér ide időben. Egyébként a kezdéssel kapcsolatban úgy gondolja az nem az, amikor a vásározó beteheti a lábát a vásár területére, mert az sokkal korábban megtörténik. A vásár nyitása a vevőről szól. Minél tovább tartja fenn a felügyelő a helyet annál később kezdődik a vásár. Éppen ez érvényesül a piacnál, amikor nyílik, addig kell elfoglalni a helyet.

A helybiztosítási szerződés tekintetében elmondja, ha még nincs pontos képünk a vásár tekintetében arról, hogy mikor, meddig kellene megújítani a szerződést az egy dolog, de gondolkodni kell rajta. Ha a helybiztosításnál nincs egy határidő, utána az is gond hogyan pályáztatjuk meg ezeket a helyeket.

**Dr. Majtényi Erzsébet** jegyző technikai módosítást kér a VII. fejezet 7/2. c) Ptk. 685 § b) pont helyébe a következőt kéri beírni: (Ptk. 8:1. § 1) 2. pont)

**Szabó Péter** képviselő elmondja, egyetért Serfőző úr módosító javaslataival, addig foglalja el a helyét az árusító, amikor a nyitás van. A nyitás a vásárlóknak szól. Ezt követően a szabad helyeket az érkezés sorrendjében lehessen elfoglalni.

A helyfoglalás tekintetében elmondja, évi 2 vásárról van szó, ha az első alkalommal áprilisban lehetőséget adunk a helyfoglalás megvásárlására szeptemberre, akkor megoldásra került a dolog. Azt gondolja, a vásár végére sokan el tudják dönteni, akarnak-e jönni ősszel vagy nem. Ezt a lehetőséget meg lehet teremteni a számukra.

**Markót Imre** polgármester javasolja az elhangzott módosító javaslatok elfogadását, egyenként teszi fel szavazásra az elhangzottakat.

**Markót Imre** polgármester szavazásra teszi fel a VI. fejezet 4. pontját az alábbiak szerint:

Az egyéb, rendkívüli események, rendezvények miatti piaci nap áthelyezéséről az üzemeltető a hirdetőtáblán, a városi újságban és a hangos bemondón keresztül nyújt előzetesen tájékoztatást.

**Szavazás után megállapítja, hogy a Képviselő testület jelen lévő 9 tagja, 9 igen, egyhangú szavazattal elfogadja a javaslatot és meghozza a következő határozatát:**

**29/2016. (II.15.) Kt.**

**H a t á r o z a t**

**A vásár és piac működési rendjéről szóló szabályzat módosításáról**

Törökszentmiklós Városi Önkormányzat Képviselő-testülete a „vásár és piac működési rendjéről” szóló üzemeltetési szabályzat VI. fejezetének (árusítási idő) 4. pontjában az alábbi módosítást elfogadta: Az egyéb, rendkívüli események, rendezvények miatti piaci nap áthelyezéséről az üzemeltető a hirdetőtáblán, **a városi újságban** és a hangos bemondón keresztül nyújt előzetesen tájékoztatást.

**Markót Imre** polgármester szavazásra teszi fel a VII. fejezet 4. pontját az alábbiak szerint: a helybiztosítással rendelkező árus **a helyét legkésőbb vásárnyitásig követelheti.** Ezen idő elteltét követően kizárólag a még üres helyre állhat. **Szavazás után megállapítja, hogy a Képviselő testület jelen lévő 9 tagja, 8 igen, 1 tartózkodás mellett elfogadja a javaslatot és meghozza a következő határozatát:**

**30/2016. (II.15.) Kt.**

**H a t á r o z a t**

**A vásár és piac működési rendjéről szóló szabályzat módosítása**

Törökszentmiklós Városi Önkormányzat Képviselő-testülete a „vásár és piac működési rendjéről” szóló üzemeltetési szabályzatának VII. fejezetének 4. pontját az alábbi módosítással elfogadta:

A helybiztosítással rendelkező árus a helyét legkésőbb a **vásár nyitásáig követelheti**. Ezen idő elteltét követően kizárólag a még üres helyre állhat.

**Markót Imre** polgármester, mint előterjesztő befogadja az ügyvezető úr által elmondottakat az alábbiak szerint: a helybiztosítási szerződés **vásár tekintetében** legkésőbb a bérletezési időszak kezdetéig újítható meg, **a piac tekintetében** **január 31-ig.** Ezen idő elteltével az Üzemeltető jogosult a helyet más bérletes részére felajánlani bérletezés céljából.

**Markót Imre** polgármester szavazásra teszi fel a VIII. fejezet 2/d. pontját az alábbiak szerint:

Az üzlet előtti terület helyhasználata az üzlet mindenkori bérlőjét illeti meg **a rendelkezésre álló terület legfeljebb feléig. A helyhasználat joga harmadik fél részére nem ruházható át.**

**Szavazás után megállapítja, hogy a Képviselő-testület jelen lévő 9 tagja, 9 igen, egyhangú szavazattal elfogadja a javaslatot és meghozza a következő határozatát:**

**31/2016. (II.15.) Kt.**

**H a t á r o z a t**

**A vásár és piac működési rendjéről szóló szabályzat módosítása**

Törökszentmiklós Városi Önkormányzat Képviselő-testülete a „vásár és piac működési rendjéről” szóló üzemeltetési szabályzatának VIII. fejezet 2 d.) pontjának utolsó mondatát az alábbi módosítással fogadta el:

.. Az üzlet előtti terület helyhasználata az üzlet mindenkori bérlőjét illeti meg **a rendelkezésre álló terület legfeljebb feléig. A helyhasználat joga harmadik fél részére nem ruházható át.**

Markót Imre polgármester szavazásra teszi fel a XI. fejezet 18. pontját az alábbiak szerint: Attól az árustól, aki jelen szabályzatban foglaltakat felszólítás ellenére ismételten megszegi **6 hónapra, további ismétlődés esetén a tárgy év hátralévő időtartamára, valamint még 12 hónapra** megvonja a piacok, vásárok területén történő helyhasználatot, ezzel az árusítás jogát.

**Szavazás után megállapítja, hogy a Képviselő-testület jelen lévő 9 tagja 7 igen, 2 tartózkodás mellett elfogadta a javaslatot és meghozta a következő határozatát:**

**32/2016. (II.15.) Kt.**

**H a t á r o z a t**

**A vásár és piac működési rendjéről szóló szabályzat módosítása**

Törökszentmiklós Városi Önkormányzat Képviselő-testülete a „vásár és piac működési rendjéről” szóló üzemeltetési szabályzatának XI. fejezet 18. pontját az alábbi módosítással elfogadta:

Attól az árustól, aki jelen szabályzatban foglaltakat felszólítás ellenére ismételten megszegi **6 hónapra, további ismétlődés esetén a tárgy év hátralévő időtartamára, valamint még 12 hónapra** megvonja a piacok, vásárok területén történő helyhasználatot, ezzel az árusítás jogát.

**Markót Imre** polgármester szavazásra teszi fel az elfogadott módosításokkal az előterjesztést. **Szavazás után megállapítja, hogy a Képviselő-testület jelen lévő 9 tagja, 9 igen, egyhangú szavazattal elfogadja az előterjesztést és meghozza a következő határozatát:**

**33/2016. ( II.15.) K. t.**

**H a t á r o z a t**

**A vásár és piac működési rendjéről szóló szabályzat elfogadása**

Törökszentmiklós Városi Önkormányzat Képviselő-testülete „a vásár és piac működési rendjéről szóló”, egységes szerkezetbe foglalt üzemeltetési szabályzatot a melléklet szerinti tartalommal jóváhagyja.

Felelős: Róth Ervin ügyvezető

Határidő: Azonnal

Erről értesül:

1. Markót Imre polgármester
2. Dr. Majtényi Erzsébet jegyző
3. Törökszentmiklósi Kommunális Szolgáltató Nonprofit Kft Törökszentmiklós, Puskás F. u. 12.
4. Városüzemeltetési Osztály
5. Irattár

Melléklet a 33/2016.(II.15.) K. t. számú határozathoz

Törökszentmiklósi Kommunális Szolgáltató Nonprofit Kft.

**Szabályzat**

A vásár és piac működési rendjéről

Hatályos: 2016. február 16.TARTALOMJEGYZÉK

[I. Preambulum 6](#_Toc442965825)

[II. A szabályzat célja 6](#_Toc442965826)

[III. A szabályzat hatálya 6](#_Toc442965827)

[IV. Általános rendelkezések 6](#_Toc442965828)

[V. A vásárok és piacok helye, típusa és a forgalomba hozható áruk köre 6](#_Toc442965829)

[VI. Árusítási idő 7](#_Toc442965830)

[VII. A helyfoglalás rendje 8](#_Toc442965831)

[VIII. Díjfizetés rendje 10](#_Toc442965832)

[IX. A helyhasználat rendje 11](#_Toc442965833)

[X. Árusítási feltételek 11](#_Toc442965834)

[XI. Vegyes rendelkezések 13](#_Toc442965835)

[XII. Záró rendelkezések 14](#_Toc442965836)

[Piac, vásár térkép 15](#_Toc442965837)

A szabályzat az alábbi jogszabályokon alapul:

* A kereskedelemről szóló 2005. évi CLXIV tv vonatkozó rendelkezései
* A vásárokról, a piacokról és bevásárlóközpontokról szóló 55/2009. (III.13.) Korm. rendelet rendelkezései
* A kistermelői élelmiszertermelés, - előállítás és értékesítés feltételeiről szóló 52/2012 (IV.30) FVM rendelet
* Törökszentmiklós Város Önkormányzat vásárok és piacok fenntartásáról szóló 31/2015. (X.30.) önkormányzati rendelete (továbbiakban: rendelet)

# I. Preambulum

Törökszentmiklós Városi Önkormányzat (továbbiakban: fenntartó) a Törökszentmiklósi Kommunális Szolgáltató Nonprofit Kft. (továbbiakban: Üzemeltető) által rendez vásárt és tart fenn piacot. Üzemeltető köteles és jogosult eljárni a vásár és piactartás jogosultságának feltételeit tartalmazó jogszabályokban a vásárrendezőre és piacfenntartóra vonatkozó rendelkezések szerint.

# II. A szabályzat célja

A szabályzat célja a vásárokról, a piacokról és a bevásárló központokról szóló 55/2009. (III.13.) Korm. rendelet 6. § (1) bekezdése értelmében, a vásár és piac rendjére vonatkozó szabályok megállapítása.

# III. A szabályzat hatálya

A szabályzat hatálya kiterjed vásáron és piacon kereskedelmi, értékesítő tevékenységet folytatókra és vásárlókra egyaránt.

# IV. Általános rendelkezések

1. A szabályzat hatálya alá tartozó vásárok és piacok fenntartója az Önkormányzat, üzemeltetője a Törökszentmiklós Kommunális Szolgáltató Nonprofit Kft., aki piacfelügyelőt köteles foglalkoztatni.
2. A vásárok és piacok rendjét, a forgalmazásra vonatkozó jogszabályok megtartását a piacfelügyelő ellenőrzi.
3. A piacfelügyelő jogosult e szabályzat szerint:
4. a helypénz beszedése,
5. a helyhasználat megvonására,
6. szabálysértési eljárás kezdeményezésére,
7. a helybiztosítási szerződés megkötésére,
8. a helybiztosítási szerződés felbontására,
9. tárolási célra igénybevett területek bérleti szerződésének megkötésére és felbontására,
10. a piac területén történő bármely reklám tevékenység engedélyezésére, reklám, díj beszedésére
11. az árusító tevékenységét felfüggeszteni, indokolt esetben a piacokról kitiltani, ha az árus a magatartásával a többi árust zavarja, sértegeti, a piac zavartalan működését akadályozza.
12. A piac területén üzemelő automata beléptető rendszerrel ellátott WC helyiségek üzemeltetése és nyilvántartási idő alatt a zavartalan működtetés biztosítása az üzemeltető hatáskörébe tartozik, felelőse a piacfelügyelő.

# V. A vásárok és piacok helye, típusa és a forgalomba hozható áruk köre

1. Megrendezendő piacok és vásárok típusai:
2. Az Alatkai út végén lévő vásártér területén (hrsz.: 647/3, 647/4) országos állat- és kirakodó vásár, besorolása szerint vásár,
3. A Táncsics úton lévő (hrsz.: 1064, valamint a 1073 hrsz.-ú területek) besorolása szerint állandó piac.
4. A vásáron és piacon, a vásár és piac jellegének, típusának megfelelően mindazon termék forgalomba hozható, amelynek forgalmazását jogszabály nem tiltja.
5. A vásárcsarnokban és az élelmiszer piacon élelmiszert csak a hatályos jogszabályok előírásai szerint lehet forgalmazni.
6. A piacon és vásáron állati eredetű termékeket (tej, tejtermék, füstölt sertéshús, szalonna, zsír, tojás, vágott felpucolt, de bontatlan baromfi, méz), valamint továbbtenyésztésre értékesített baromfit, sertést, marhát, lovat csak állatorvosi vizsgálattal igazoltan lehet árusítani, mely igazolás megszerzése az árus kötelessége, az igazolás meglétének ellenőrzése a piacfelügyelő és a hatósági állatorvos feladata. Igazolás hiányában a helyhasználati jogot meg kell vonni.
7. Gyűjtött gomba árusítás, az árusítás feltételeinek hiánya (jelenleg nincs gombaszakértő) miatt tilos!
8. Az üzemeltető a vásáron és piacon kereskedelmi tevékenységet végzőkről a Korm. rendelet 7. § (3) bekezdésében foglaltaknak megfelelően köteles nyilvántartást vezetni.
9. A nyilvántartás vezetéséhez kereskedelmi tevékenységet végző köteles üzemeltető részére adatot szolgáltatni, illetve a nyilvántartásban szereplő adatokban bekövetkező változást üzemeltető részére haladéktalanul bejelenteni.

# VI. Árusítási idő

1. A vásárok nyitva tartásának rendjét a vásári rend megállapítása elnevezésű dokumentumban minden vásárt megelőzően az üzemeltető állapítja meg.
2. Piac nyitva tartásának rendje:

a./ Vásárcsarnok és élelmiszerpiac: Táncsics Mihály út 2/a.

|  |  |  |  |
| --- | --- | --- | --- |
|  | 01.01.-03.31. | 04.01.-09.30. | 10.01.-12.31. |
| Hétfő,Kedd,Csütörtök, Péntek | 7.00-16.00 | 6.00-17.00 | 7.00-17.00 |
| Szerda | 6.00-16.00 | 5.00-17.00 | 6.00-17.00 |
| Szombat | 6.00-13.00 | 5.00-13.00 | |
| Vasárnap és ünnepnap | zárva | | |

b./ Iparcikkpiac: Táncsics Mihály út 2/a.

Hétfőtől-péntekig 7.00-16.00 óráig

Szombaton 7.00-13.00 óráig

Vasárnap és ünnepnap zárva

c./ Baromfipiac: Táncsics Mihály út 2/a.

Szerdán és szombaton

11.01-től-02.28-ig 7.00-13.00 óráig

03.01-től-10.31-ig 6.00-13.00 óráig

d./ Galambpiac: Táncsics Mihály út 2/a.

Szerdán és szombaton

11.01-től-02.28-ig 7.00-13.00 óráig

03.01-től-10.31-ig 6.00-13.00 óráig

e./ Idényjellegű árusítás (Táncsics Mihály út 4.) nyitva tartás: január 01- december 31-ig.

1. Vasárnap és ünnepnapokon a piac zárva tart, kivéve ezüst- és aranyvasárnap és szilveszter napját (ha december 31. vasárnapra esik). A felsorolt napokon a szombati nyitva tartás alkalmazandó. Az ünnepnapok miatti piaci nap – szerda, szombat – áthelyezését az üzemeltető minden év február 15-ig köteles hirdetőtábláján kifüggeszteni és a hangos bemondón keresztül az áthelyezett időpontot két héttel megelőzően kezdve hirdetni. Az áthelyezett napokon hétköznapi nyitva tartás alkalmazandó.
2. Az egyéb, rendkívüli események, rendezvények miatti piaci nap áthelyezéséről az üzemeltető a hirdetőtáblán, a városi újságban és a hangos bemondón keresztül nyújt előzetesen tájékoztatást.
3. A vásárokon területbérlettel, helybiztosítással rendelkező árusok leghamarabb a nyitást megelőzően egy órával, legkésőbb a nyitástól számított fél órán belül foglalhatják el bérletes helyüket. A vásár kezdésétől számított fél órán túl érkező bérletes bérelt helyét nem követelheti, csak a még található üres helyet foglalhatja el.
4. A helybiztosítással lefoglalt asztalt, területet a piac nyitásáig, zöldségpiacon reggel 6 óráig, iparcikk piacon reggel 7 óráig el kell foglalni. Ez időpontot követően az asztalt vagy területet más árus elfoglalhatja és a bérlő nem tarthat igényt a már elfoglalt helyre

# VII. A helyfoglalás rendje

* 1. Az árusok a szakosított piactéren csak az árusított cikkek - vagy azok többsége – szerint kijelölt részen helyezkedhetnek el az alábbiak szerint:

1. zöldség-gyümölcs piac: zöldség – gyümölcs kiskereskedelem, dísznövény kiskereskedelem, zöldség és dísznövény őstermelők
2. piac őstermelői elárusító helyek: őstermelői, kistermelői elárusítás zöldség és dísznövény termékekre
3. Termelői piac: őstermelők, kistermelők által előállított elsődleges mezőgazdasági termék, tej- és tejtermék árusítás, állati eredetű élelmiszerek a vonatkozó rendelkezések betartásával.
4. Iparcikk sor állandósított, vagy ideiglenes árusító pavilonokból, valamint pavilon mellőzésével: iparcikk
5. Használt cikk piac: használt cikk, iparcikk árusítás, nagypiaci árusítás,
6. Idényjellegű termékek árusítása: tűzifa, dinnye kocsiról történő értékesítése, vetőburgonya, valamint egyéb termék kimérés nélkül nagypiaci jellegű értékesítése, egyéb takarmánynövény.
   1. Árusok elhelyezése a vásártér területén:
7. Állatvásártereken az állatféleségek árusítása kizárólag az állategészségügyi hatóság által előírt módon lehetséges.
8. Kisállatok (díszállatok) árusítására a kirakodó vásártéren van lehetőség.
9. Csomagolatlan élelmiszer árusítása az úgynevezett pecsenyesoron lehetséges.
10. Zöldség-gyümölcs árusítás: a kirakodó vásártéren lehetséges.
11. Kézműves árusok részére a vásártéren lesz hely kijelölve.
    1. A rendelkezésre álló terület nagyságától függően – szükség szerint – az igényeltnél kisebb hely is megállapítható, az árusítás korlátozható.
    2. A helybiztosítással rendelkező árus helyét legkésőbb vásár nyitásig követelheti. Ezen idő elteltét követően kizárólag a még üres helyre állhat.
    3. A helybiztosítással lefoglalt asztalt, területet a piac nyitásáig, zöldségpiacon reggel 6 óráig, iparcikk piacon reggel 7 óráig el kell foglalni. Ez időpontot követően az asztalt vagy területet más árus elfoglalhatja és a bérlő nem tarthat igényt a már elfoglalt helyre
    4. A helybiztosítási szerződés **vásár tekintetében** legkésőbb a bérletezési időszak kezdetéig újítható meg, **a piac tekintetében** **január 31-ig.** Ezen idő elteltével Üzemeltető jogosult a helyet más bérletes részére felajánlani bérletezés céljából.
    5. A piacon az üres elárusító helyek helybiztosítása pályázat, sorrend felállítása és sorsolás útján történhet.

7/1.

* + 1. Elárusító helyek megüresedése esetén az üzemeltető pályázatot ír ki a terület helybiztosítására. A pályázatot a piac hirdetőtábláján és legalább egy, a város egész közigazgatási területén terjesztett nyomtatott médiumban közzé kell tenni.

aa) A részletes pályázati kiírás átvétele személyesen vagy meghatalmazott által a Törökszentmiklósi Kommunális Szolgáltató Nonprofit Kft (Törökszentmiklós, Puskás F. u. 12) pénztárában történik, ettől eltérő pályázat nem kerül elbírálásra.

* + 1. A pályázati kiírásnak tartalmaznia kell:

ba) terület adatait: sorszámát, alapterületét,

bb) a terület rendeltetését,

bc) a helybiztosítás rendelet 3. melléklete szerinti díját,

bd) a pályázatok (ajánlatok) benyújtásának határidejét,

be) a terület használatával kapcsolatos kikötéseket,

bf) több pályázó esetén a helybiztosítási szerződés megkötésére azon pályázónak lesz joga, aki a sorsoláson nyertesként kerül ki.

bg) a pályázatok benyújtásának helyét, értékelésük határidejét, a sorsolás időpontját, helyét, lebonyolításának ismertetését,

bh) a pályázat benyújtásának érvényességi feltételeit: - szükséges mellékletek (vállalkozói igazolvány, cégkivonat, stb.) csatolását,

bi) a pályázat elutasításának eseteit.

* + 1. A pályázatok átvételéről az üzemeltető gondoskodik.

7/2.

1. A pályázatokat a kitűzött határidő leteltekor értékelni kell.
2. El kell utasítani a pályázatot, ha azba) nem felel meg a pályázati kiírás feltételeinek, vagy

ba) a pályázónak a tulajdonossal, valamint az üzemeltetővel szemben hátraléka áll fenn,

bb) ha a pályázóval szemben az üzemeltető 5 éven belül a helybiztosítási szerződést azonnali hatállyal felmondta,

bc) ha a pályázónak 1 éven belül kétszer is megvonták a helyhasználati jogát,

bd) ha a pályázóval szemben fenn állnak a 30/2004. (VI.25.) sz. önkormányzati rendelet 31.§ c.-e. pontjaiban foglalt feltételek.

1. A pályázatok felbontását az ügyvezetőből, a piacfelügyelőből és a pályázatok lebonyolítását végző ügyintézőből álló munkacsoport végzi.

A munkacsoport feladatát legalább három tag jelenléte esetén végezheti. A munkacsoport munkájában nem vehet részt az a tag, aki

- pályázó, vagy

- pályázónak hozzátartozója (Ptk. 8:1. § 1) 2. pont)

- a pályázó képviselője, üzletvezetésre jogosult tagja, alkalmazottja.

A fenti okok miatt kieső pályázatot elbíráló munkacsoport tag pótlásáról, eseti jelleggel, az ügyvezető gondoskodik.

1. Ha csak egy érvényes pályázat érkezett, ezzel a pályázóval kell megkötni a szerződést.
2. Több érvényes pályázat esetén sorsolásra kerül sor, melyre az érintett pályázók meghívást kapnak. A sorsoláson csak azok a pályázatok vesznek részt, melyek benyújtója személyesen vagy meghatalmazott útján képviselteti magát a sorsoláson.

A sorsoláson nyertes pályázóval kell megkötni a helybiztosítási szerződést.

1. A sorsolásról a jelenlévők aláírásával hitelesített jegyzőkönyvet kell készíteni.

7/3. A pályázat eredményéről a pályázót, ill. pályázókat levélben értesíteni kell. A levélben, a nyertes pályázót, a szerződéskötés időpontjáról is tájékoztatni kell.

7/4.

1. Ha a nyertes pályázó a szerződést a kikötött határidőn belül nem köti meg, elveszti jogosultságát.
2. Amennyiben a nyertes pályázó az a) bekezdésben foglaltak okán elveszíti jogosultságát, úgy a sorsoláson vesztes pályázók közül, a 7/2. pont d) vagy e) bekezdésének értelemszerű alkalmazásával kell a szerződéskötésre jogosult pályázót kiválasztani.
3. Ha a terület helybiztosítási jogára kiírt pályázatra második alkalommal sem nyújtottak be pályázatot, akkor az év még hátralévő időszakára helybiztosítási szerződés köthető – pályázat kiírása nélkül – azzal az ajánlattevővel, aki az utolsó pályázati kiírásban szereplő feltételeket vállalja, és a 7/2. bb), bc), bd) és be) pontok szerinti kizáró okok nem állnak fent.

# VIII. Díjfizetés rendje

1. A vásáron és a piacon az árusítás céljára elfoglalt terület után, az árusító pavilonok elhelyezésére szolgáló terület után, valamint a vásáron a gépjárművek területen való parkolása után díjat kell fizetni.
2. A díjak az alábbiak lehetnek:
   1. Helyhasználati díj (helypénz) piac és vásár területén: A vásáron és piacon az áru, valamint az áru bemutatását, értékesítését, szolgáló jármű, ideiglenes felépítmény, árusítás helyén tárolt gépjármű által ténylegesen elfoglalt hely után, természetes mértékegység (m², fm, stb.) alapján megállapított díj.
   2. Helybiztosítási díj piac területén: az üzemeltető elárusító helyre helybiztosítási szerződést köthet, mely során előnyt élvez az, akinek érvényes helybiztosítási szerződése van az adott helyre.
   3. A helybiztosítási szerződés alapján fizetett helybiztosítási díj a helypénzt nem foglalja magában.
   4. A vásárcsarnokban és a piacon az üzletek hasznosítása bérbeadás útján történik. A bérleti szerződéseket az üzletekkel az üzemeltető köti meg. A bérleti szerződés tartalmát, a bérleti díjat és egyéb feltételeket külön rendeletben foglaltak szerint kell megállapítani, mely alapján kerül számlázásra üzemeltető részéről az üzlet bérlője felé. E szerződésben kell rendelkezni az üzletek előtti területek igénybevételéről is. Az üzlet előtti terület helyhasználata az üzlet mindenkori bérlőjét illeti meg a rendelkezésre álló terület legfeljebb feléig. A helyhasználat joga harmadik fél részére nem ruházható át.
   5. Tárolási célra igénybevett területek bérbeadása:
   6. A vásárcsarnokban tárolási célra a piacon helybiztosítással rendelkező ügyfelek területet bérelhetnek, melynek havidíját a rendelet 3. melléklete tartalmazza. Amennyiben ezen területre helybiztosítási igény merülne fel árusítási tevékenység vonatkozásában, úgy ebben az esetben tárolási célra használni nem lehet, az árusítás előnyt élvez.
   7. Területbérlet vásáron: A vásári pavilonok, elárusító asztalok, illetve egyéb elárusító helyek területbérleti díja, melynek megfizetése csak az elfoglalt hely helyfenntartási díja tárgy év április 1-től - szeptember 30-ig terjedő időszakra, és nem mentesít a helypénz megfizetése alól.
3. A megfizetett összegről a megbízott helypénzszedő sorszámmal ellátott helypénzjegyet, nyugtát vagy készpénzfizetési számlát köteles adni, melyet az árus – mindaddig, még a helyét elfoglalva tartja – köteles megőrizni és az ellenőrzésre jogosult személy kérésére felmutatni.
4. Az átadott bizonylat másra nem ruházható át. Az elveszett bizonylat csak újabb megvásárlásával pótolható.
5. A négyzetméterenként, illetve folyóméterenként fizetendő helypénz, díj szempontjából minden megkezdett négyzetméter, illetve méter egésznek számít.
6. Az árusítás jellegétől függően a helyhasználat határozott idejű és eseti.
7. A határozott idejű helybiztosítás piacon: A határozott idejű helyhasználat meghatározott időre szól. Legrövidebb időtartama egy hónap, de az egy évet nem haladhatja meg. A határozott idejű helyhasználat után megfizetendő bérleti díjat a bérlő köteles bérbeadó által kibocsátott számla alapján tárgy hónapot megelőző hónap 25. napjáig megfizetni. Ennek elmaradása esetén a bérleti szerződés bérlő részéről azonnali hatállyal felmondható, a bérletes által korábban bérelt hely más bérlő számára bérletezés céljából felajánlható.
8. Határozott idejű helyhasználat vásáron: A határozott idejű helyhasználat tárgy év április 1-től szeptember 30-ig biztosítja a helyfenntartást a vásárnaptárban előre meghirdetett vásári napokon. A bérleti díj beszedése bérbe adó által kibocsátott készpénzfizetési számlával történik tárgy év áprilisi vásárától kezdődően. Amennyiben a terület bérlője a határozott idő lejártáig nem gondoskodik az ezt követő időszakra esedékes bérleti díj megfizetéséről, úgy az általa bérelt hely tárgy év április 1-től új bérlő részére bérleti díj megfizetése ellenében kijelölhető.
9. Eseti helyhasználat után a rendelet mellékletében megállapított helypénzt kell megfizetni.

# IX. A helyhasználat rendje

1. A helyhasználat alatt minden árus köteles az elfoglalt helyet tisztán tartani. Az árusító asztalokra ládát, földes árut az asztalok állapotának megóvása érdekében csak azok letakarása után lehet helyezni. Koszos, szakadt, és rongyos asztalterítő használata tilos.
2. Az árus a helyhasználat megszüntetésekor köteles a helyet üresen, tisztán, sértetlen állapotban az átvett berendezésekkel együtt Üzemeltetőnek átadni.
3. A megbízott helypénzszedő a kifizetett összegnek megfelelő, sorszámmal ellátott helypénzjegyet, nyugtát vagy számlát (továbbiakban: bizonylat) köteles adni, amelyet az árus – mindaddig, míg a helyet elfoglalva tartja – köteles megőrizni, és a felügyelő, vagy más ellenőrzésre jogosult részére bemutatni. A bizonylat másra nem ruházható át.
4. Elveszett bizonylat csak újabb megvásárlásával pótolható. Amennyiben erre nem hajlandó, ez a helyhasználat azonnali megvonását eredményezi.
5. A rendelkezésre álló terület nagyságától függően – szükség szerint – az igényeltnél kisebb hely is megállapítható, az árusítás korlátozható.
6. Az alkalmazandó díjakat fenntartó rendeletben állapítja meg.

# X. Árusítási feltételek

1. Vásáron és piacon csak az árusíthat, aki az 55/2009. (III.13.) Korm. rendelet szerint erre jogosult.
2. A „volt Tsz” udvarban (Táncsics út 4.) lévő a piaci árusok részére biztosított parkoló kijelölt területén az alábbi termékeket lehet árusítani:

|  |  |  |
| --- | --- | --- |
| a. facsemete, dísznövény | Március 16-tól | Június 13-ig |
| b. dinnye | Június 15-től | Szeptember 14-ig |
| c. téli tárolású alma, körte, burgonya  vöröshagyma, fokhagyma, facsemete,  dísznövény,  továbbá Mindenszentek ünnepére tekintettel koszorú | Szeptember 15-től | November 30-ig |
| d. fenyőfa | December 1-től | December 24-ig |
| e. mobil kereskedelmi egységből sütőipari termék, tej és tejtermék, hús- és hentesáru valamint fafaragások, ásványi anyagból készült ékszerek | Január 1-től | December 31-ig |

1. Az idényjellegű termékek értékesítésére e szabályzat rendelkezéseit értelemszerűen alkalmazni kell.
2. A 2. pontban meghatározott területen csak helybiztosítási szerződéssel rendelkező árusítók árusíthatnak. A helyhasználati díjat a rendelet 3. mellékletének IV/5. pontjában foglaltak szerint kötelesek megfizetni.
3. A Táncsics Mihály úti piac őstermelői részén asztalt bérelni, valamint a már meglévő bérletet megújítani kizárólag az adóévre kiállított értékesítési betétlappal megújított őstermelői igazolvány és adószám, kistermelő esetén a regisztrációs okirat üzemeltető részére történő bemutatása alapján lehet.
4. A kereskedői soron történő értékesítéshez egyéni vállalkozó esetén a tevékenység végzéséhez szükséges engedély, bejelentés, vagy igazolvány, cégek esetében a cégbírósági végzés, és a társasági szerződés bemutatása szükséges.
5. Az árusításra jogosító okiratot az árusítás idején annak helyén kell tartani.
6. Kistermelőnek a piaci árusítás során a kistermelői élelmiszer-termelés, előállítás és értékesítés feltételeiről szóló 52/2010 (IV.30.) FVM együttes rendeletben előírtak alapján kell eljárni.

• Az állati eredetű termék termelése, előállítása illetve feldolgozása esetén a hatósági állatorvos a nyilvántartásba vett kistermelő részére hatósági állatorvosi bizonyítványt állít ki. Az állati eredetű alap- vagy feldolgozott termék csak ennek megléte esetén hozható forgalomba.

• A hatósági állatorvosi bizonyítványt, vagy annak hiteles másolatát az árusítás ideje alatt az árusítás helyén kell tartani.

• A kistermelőnek az alaptermékből előállított élelmiszerről adatlapot kell vezetnie. Az adatlapnak tartalmaznia kell az előállított termék mennyiségét, előállítás idejét, értékesített mennyiséget, az értékesítés helyét és idejét.

• Az étkezési tyúktojás értékesítése esetén – a helyi piacon értékesített tojások jelöléséről szóló rendeletben foglalt (legfeljebb 50 tojótyúkot tartó, illetve legfeljebb heti 360 tojást értékesítő) kivétellel – fel kell tüntetni a tojásra vonatkozó egyes forgalmazási előírásokról szóló 1990. június 26-i 1907/90/EGK tanácsi rendeletben, és e rendelet részletes szabályainak bevezetéséről szóló 2003. december 23-i 2295/2003/EK bizottsági rendeletben előírt jelölést. Piacon történő értékesítés esetén elegendő az értékesítés helyén a kistermelő nevét, címét vagy a gazdaságának címét, a termék nevét, fogyaszthatósági, vagy a minőség-megőrzési időtartamot és a tárolási hőmérsékletet jól látható módon feltüntetni.

1. Az értékesítésre szánt növényi termék előállítása, raktározása, feldolgozása során végzett növény-védőszeres kezelésekről permetezési naplót kell vezetni, melyet az árusítás helyén kell tartani, és az ellenőrzés során azt bemutatni.
2. A forgalomba hozott árut csak hatóságilag hitelesített mérőeszközön történő lemérés után szabad kiszolgálni. Az áru mérését úgy kell elvégezni, hogy annak helyességét a vásárló is ellenőrizni tudja.
3. Tej és tejtermék a piacon az arra kijelölt helyen, a szükséges igazolások birtokában (regisztrációs szám, hatósági állatorvosi bizonyítvány, egészségügyi könyv, őstermelői igazolván) birtokában árusítható, melyet az árusítás ideje alatt az árusítás helyén kell tartani.
4. Nem hőkezelt, savanyított termék csak a földes árutól elkülönítetten a szükséges igazolások (üzemeltetési engedély, gyártmánylap, regisztrációs szám, őstermelői igazolvány, vállalkozói engedély, egészségügyi könyv) birtokában árusítható, melyeket az árusítás ideje alatt az árusítás helyén kell tartani.
5. Az élelmiszer árusítással foglalkozó személy köteles munka közben a munkakörére előírt, világos színű, tiszta védőruhát és hajvédőt viselni. A mezőgazdasági kistermelő részére – a tejet, tejterméket, vágott baromfit árusítók kivételével – a védőruha használata nem kötelező.
6. Ha a kistermelő az általa előállított élelmiszert csomagoltan értékesíti a piacon, vásáron, a csomagoláson fel kell tüntetni a kistermelő nevét, címét, vagy a gazdaság helyének címét, a termék nevét, a fogyaszthatósági vagy a minőség-megőrzési időtartamát és a fogyaszthatósági időtartammal rendelkező élelmiszerek esetében a tárolási hőmérsékletet, valamint a termék tömegét, kivéve, ha a csomagolt terméket a kistermelő a vevő jelenlétében méri le.
7. Csomagolatlan élelmiszer értékesítése esetén a kihelyezett termék előtt a kistermelő nevét, címét, vagy a gazdaság helyének címét, valamint a termék nevét fel kell tüntetni.
8. A vásáron, piacon kereskedelmi tevékenységet folytató kereskedő köteles az értékesítés helyén, a vásárlók számára jól láthatóan és jól olvashatóan feltüntetni nevét, címét, illetve a székhelyét, telefonszámát, elektronikus levelezési címét, amennyiben azzal rendelkezik.
9. A kereskedőnek az árusítás helyén rendelkeznie kell az árusított termék eredetét hitelt érdemlően igazoló bizonylattal.
10. A termék eladási árát a terméken, annak csomagolásán vagy a termékhez egyéb módon rögzítve, vagy – ha a termék jellegéből, illetve a forgalmazás körülményeiből adódóan az előző árfeltüntetés nem alkalmazható – közvetlenül a termék mellett elhelyezett egyedi árkiíráson, a fogyasztó számára megvenni kívánt termék kiválasztásakor hozzáférhető árjegyzéken vagy árlapon fel kell tüntetni. Nem előrecsomagolt, a fogyasztó jelenlétében kimért termékre (ömlesztett termék) vonatkozóan csak az egységárat kell feltüntetni.

# XI. Vegyes rendelkezések

* 1. A piac- és vásártéren lévő építményeket, ideértve az árusító asztalokat és berendezési tárgyakat megrongálni, bepiszkolni, helyéről eltávolítani tilos.
  2. Az árut úgy kell elhelyezni, hogy az a közlekedést ne akadályozza.
  3. Az árusító helyeket használaton kívüli göngyöleggel és a piaci tevékenységet nem szolgáló eszközökkel elfoglalni tilos.
  4. A helyhasználó az árusító helyen és annak közvetlen környékén köteles minden hulladékot az árusítás ideje alatt folyamatosan, valamint az árusítás befejezésekor összetakarítani, és a kijelölt hulladékgyűjtőbe elhelyezni. Eltérő magatartás esetén szabálysértési eljárás kezdeményezésére kerülhet sor, illetve a helyhasználat, vagy a helybiztosítás jogát megvonható.
  5. A romlott vagy romlásnak indult és egyéb okból bűzt terjesztő árut, anyagot a piac, vásár területére bevinni, ott tárolni tilos.
  6. Aki a vásárcsarnok, piac, vásár területét mérgező, fertőző, bűzt terjesztő, undort keltő anyaggal beszennyezi, azonnal köteles azt saját költségére eltakaríttatni és az árusító hely fertőtlenítéséről gondoskodni. Amennyiben erre nem hajlandó, úgy a piacfelügyelő szabálysértési eljárást kezdeményezhet az elkövetővel szemben, illetve a helyhasználat, vagy a helybiztosítás jogát megvonja.
  7. Az üzemeltető gondoskodik a vásár és piac rendjének betartásáról, útjainak, közös használatú helyiségeinek tisztántartásáról, a tisztántartás feltételeinek biztosításáról, a közös használatú terek világításáról, közhasználatú vízvezetékről, a kijelölt közös tároló helyeken felgyülemlett szemét elszállításáról és a szükséges fertőtlenítésről, valamint hatósági vizsgálatok elvégzéséhez szükséges helyiség biztosításáról. Ezen szolgáltatások ellenértékét, a használati díjjak magukban foglalják.
  8. A piac azon területein, ahol az áru asztal elé történő kihelyezése a forgalom akadályozása nélkül lehetséges, úgy árukihelyezés esetén a rendelet mellékletében megállapított, vonatkozó díjat meg kell fizetni.
  9. A piac területére kerékpáron beszállított árut le kell pakolni, és a kerékpárt haladéktalanul ki kell vinni, az erre kijelölt helyen el kell helyezni. Az elektromos kerékpárok vonatkozásában a kerékpárokra vonatkozó szabályok az irányadók.
  10. A piactér árufeltöltő útjára és a kirakodóvásártér-rész területére csak áruszállítás céljából lehet behajtani legkésőbb a piac és vásár nyitását követő egy óráig. A jármű vásártéren, illetve a piac erre alkalmas helyein történő elhelyezése esetén a rendelet mellékletében megállapított díjat meg kell fizetni.
  11. Az árusító köteles a helypénzszedőknek, piacfelügyelőnek, valamint a statisztikai adatgyűjtőnek az áru mennyisége és ára tekintetében a szükséges felvilágosítást megadni.
  12. A piacon és vásártéren lármázni és botrányt okozni tilos.
  13. A piac területén pavilon ideiglenes vagy állandó jelleggel történő felállításához illetve működési engedély megadásához előzetesen be kell szerezni az üzemeltető hozzájárulását.
  14. Az üzemeltető a rendelkezésre álló terület nagyságától függően – szükség szerint – az igényeltnél kisebb területet is megállapíthat, korlátozhatja az árusítást.
  15. Az el nem adott árut az árusítási idő befejeztével a piac- illetve a vásár területéről el kell szállítani. Áru tárolására kizárólag a felépítményes bérletesek zárt építményeiben van lehetőség.
  16. Mozgóárusításhoz az üzemeltető engedélyét be kell szerezni.
  17. A piac és vásár biztonsági tervében foglaltakat betartása vásárlók és árusítók részére egyaránt kötelező.
  18. Attól az árustól, aki jelen szabályzatban foglaltakat felszólítás ellenére ismételten megszegi, 6 hónapra, további ismétlődés esetén a tárgy év hátralévő időtartamára, valamint még 12 hónapra megvonja a piacok, vásárok területén történő helyhasználatot, ezzel az árusítás jogát.
  19. A tűzrendészeti követelmények betartása a piac és vásár területén mindenkire nézve kötelező.
  20. Árusító sátrat, pavilont a piacokon és vásárokon csak az üzemeltető engedélyével lehet felállítani.
  21. A piac és vásár területén történő dohányzás vonatkozásában a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII törvény vonatkozó rendelkezései az irányadók.

# XII. Záró rendelkezések

* 1. Az üzemeltető hirdetőtábláján köteles kifüggeszteni e szabályzatot, az 55/2009. (III.13) Korm. rendeletet, valamint az 59/1999. (XI.26.) EüM rendeletet. A kifüggesztett rendelkezések aktualitásának biztosításáról az üzemeltető gondoskodik.
  2. E szabályzat módosítás egységes szerkezetben az aláírás napját követő napon lép hatályba.
  3. E szabályzat elfogadásával a jelenleg hatályban lévő piac működési szabályzata hatályát veszti.

Törökszentmiklós, 2016. február 15.

Markót Imre


polgármester

1. számú melléklet


**Piac térkép**

1. számú melléklet

**Vásár térkép**



1. számú melléklet



🕿 56/590-640 ✆ 56/590-641 🖂 tmkom@tmkom.hu

5200 Törökszentmiklós, Puskás Ferenc utca 12.

Törökszentmiklósi Kommunális Szolgáltató Nonprofit Kft.

**Piacfelügyelet: 56/390-315**

**HELYBIZTOSÍTÁSI SZERZŐDÉS**

Az Önkormányzat tulajdonában lévő piacra és vásárra vonatkozó üzemeltetési szabályzata alapján.

név/cégnév lakcím/székhely \_\_\_\_\_\_\_\_\_\_\_\_\_utca hsz.,

Tel.: részére a megállapított helybiztosítási díj ellenében, a piac, vásár területén árusítóhelyet biztosít a piacot és vásárt üzemeltető Törökszentmiklósi KommunálisSzolgáltató Nonprofit Kft**.** (cégjegyzék száma: 16-09-006169, adószáma: 12533868-2-16).

Őstermelői vagy vállalkozói igazolvány száma: (Cégek esetében

adószám: -, cégjegyzék száma: ).

Biztosított asztal vagy kijelölt terület száma:  
Biztosított terület jellege: \_\_\_\_\_\_\_\_\_\_\_\_\_

A helybiztosítás díja a rendelet 3. sz. melléklete \_\_\_\_\_\_\_\_\_\_\_\_ pontja alapján \_\_\_\_\_\_\_\_\_ fm/Ft/hó \_\_\_\_\_\_\_\_\_\_\_\_ m2 /Ft/hó.

A helybiztosítás időtartama: év hó napjától \_\_\_\_\_\_\_\_\_\_\_\_\_ év\_\_\_\_\_\_\_\_\_\_\_\_\_ hó\_\_\_\_\_\_\_\_\_\_\_\_\_ napjáig

**Összesen**: **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_hónapra szól.**

A helybiztosítás díja erre az időszakra: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ft,

Azaz: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ft.

A helybiztosítási díj január hónapra eső részét 20 …….év január 10-ig kell befizetni, az ezt követő időszakokat, a tárgy hónapot megelőző hónap 25. napjáig.

A helybiztosítási szerződés alapján a Kft. számlát állít ki a bérlő részére a megállapított díjról, melyet a piac felügyelőségen kell befizetni.

Szerződő felek a szolgáltatás teljesítési idejét a fizetés esedékességének időpontjában határozzák meg.

**A határidőben történő befizetés elmaradása a szerződés megszűnését jelenti.**

**A szerződést azonnali hatállyal fel kell mondani, ha az árusítótól második alkalommal meg kellett vonni a helyhasználatot.**

A helybiztosítással lefoglalt asztalt, területet a piac nyitásáig, zöldségpiacon reggel 6 óráig, iparcikk piacon reggel 7 óráig el kell foglalni. Ez időpontot követően az asztalt vagy területet más árus elfoglalhatja és a bérlő nem tarthat igényt a már elfoglalt helyre.

A vásárokon területbérlettel, helybiztosítással rendelkező árusok leghamarabb a nyitást megelőzően egy órával, legkésőbb a nyitásig foglalhatják el bérletes helyüket. A vásár kezdését követően érkező bérletes bérelt helyét nem követelheti, csak a még található üres helyet foglalhatja el.

A helybiztosítási szerződés alapján fizetett helybiztosítási díj a helypénzt nem foglalja magában.

**A helyhasználat joga másra nem ruházható át!**

**A nyitvatartási időn túl a piac, a vásár és a piaccsarnok területén hagyott árukért, eszközökért az üzemeltető felelősséget nem vállal!**

Ezen szerződésben nem szabályozott kérdésekben a vonatkozó Piac és vásár üzemeltetési szabályzat és más hatályos jogszabályok az irányadók.

Törökszentmiklós, \_\_\_\_\_\_\_\_\_\_\_\_\_\_ év \_\_\_\_\_\_\_\_\_\_\_\_\_\_\_\_\_ hó \_\_\_\_\_\_\_\_\_\_\_nap

|  |  |
| --- | --- |
| árusító | piacfelügyelő |

**Mellékletek:**

**(A kereskedelmi tevékenység folytatásához szükséges engedélyek másolatai.)**

Befizetések:

Időszak: \_\_\_\_\_\_\_\_\_

Szla.szám: \_\_\_\_\_\_\_\_\_\_

Összeg: \_\_\_\_\_\_

Dátum: \_\_\_\_\_\_

Díj átvételének ig.

**Markót Imre** polgármester megállapítja, hogy továbbá hozzászólás nincs. Köszöni az ülés való részvételt, az ülést berekeszti.

K.m.f.

**Markót Imre**  **Dr. Majtényi Erzsébet**

polgármester jegyző